text: اس موقع پر الیکشن کمیشن آف انڈیا کے سینیئر ڈپٹی الیکشن کمشنر جناب امیش سنہا نے اپنی افتتاحی تقریرمیں کہاکہ کمیونٹی ریڈیو ملک کے انتہائی دوردراز علاقوں کے آخری ووٹرتک پہنچنے کا بہترین ذریعہ ہے ۔ یہ ورکشاپ دراصل ایک طویل عمل کی ابتد ہے اورکمیونٹی ریڈیو رائے دہندگان کی حوصلہ افزائی اورانھیں فعال بنانے ، فہرست رائے دہندگان میں سہولتوں سے محروم رائے دہندگان کے اندراج ،انھیں پولنگ بوتھ جانے کے لئے فعال بنانے ، انھیں ان کے حقوق اورذمہ داریوں سے واقف کرانے اور انھیں ذی علم اورمعلومات یافتہ ووٹربنانے میں اہم کرداراداکریں گے ۔ جناب امیش سنہانے زوردیکرکہاکہ ہررائے دہندہ ملک کاپہلانمائندہ ہے ۔ یہ وہ فوجی ہے جو جمہوریت کی حفاظت میں عام کرداراداکرتاہے ملک بھرکے تمام رائے دہندگان کو یہ طاقت حاصل ہے اورالیکشن کمیشن اس سے قطع نظرکہ رائے دہندہ غریب ہے یا دولت مند انھیں ان کے حقوق کی ادائیگی کے لئے میدان فراہم کراتاہے ۔ انھوں نے کہاکہ کمیونٹی ریڈیومقامی زبانوں میں اپنامواد تیارکرکے رائے دہندگان کی تعلیم اوربیداری کے عمل میں گہرائی اورگیرائی پیداکرکے جمہوریت میں مستحکم کرنے میں اہم کرداراداکرسکتاہے ۔ انھوں نے یہ یقین دہانی بھی کرائی کہ اب یہ کمیونٹی ریڈیواسٹیشن رائے دہندگان کی تعلیم کے پروگرام کے مربوط حصے کی حیثیت اختیارکرلیں گے ۔